b'\n_START_ARTICLE_\nNata\xc5\xa1a Golob\n_START_SECTION_\n\xc5\xbdivljenje in delo\n_START_PARAGRAPH_\nPo maturi na I gimnaziji v Celju (1966) je \xc5\xa1tudirala umetnostno zgodovino in francoski jezik s knji\xc5\xbeevnostjo, h kateremu je dodala \xc5\xa1e italijanski jezik. Magistrski temi iz ikonografije (Dvanajstero mesecev: povezave in ikonografija likovnih del in literarnih ciklov, mentor Luc Mena\xc5\xa1e) je sledil doktorat (Poslikani leseni stropi na Slovenskem do za\xc4\x8detka 18. stoletja, mentor Nace \xc5\xa0umi). Od leta 1986 je zaposlena na Filozofski fakulteti v Ljubljani, na katedri za ob\xc4\x8do umetnostno zgodovino. Predava predmete, ki jim je podobo za\xc4\x8drtal njen profesor, Luc Mena\xc5\xa1e. To so Umetnost srednjega veka v Zahodni Evropi (\xc5\xa1tiriletni cikel), Izbrana poglavja (vsebine se spremenijo vsako leto) in Seminar (vsebine se prav tako menjajo)._NEWLINE_V \xc5\xa1tudijskem letu 1996/1997 je uvedla nov predmet Uvod v ikonografijo s proseminarjem, v \xc5\xa1tudijskem letu 1997/1998 pa predmet Kodikologija \xe2\x80\x93 rokopisno gradivo na oddelku za bibliotekarstvo Filozofske fakultete._NEWLINE_V podiplomskih programih sodelujem z oddelkom za arheologijo Filozofske fakultete, z Universit\xc3\xa0 degli studi v Vidmu (Udine, Italija), Filozofsko fakulteto na Reki in Novo fakulteto v Lizboni._NEWLINE_Predavala je na \xc5\xa1tevilnih znanstvenih sre\xc4\x8danjih, z vabljenimi predavanji je gostovala na univerzah in akademijah v tujini (Rim, Erice, Bruselj, Jeruzalem, Boston, Univerza Yale, Amsterdam, Bre\xc5\xbee, Rein, Dunaj \xe2\x80\x93 tudi na Avstrijski akademiji znanosti in na In\xc5\xa1titutu Otta P\xc3\xa4chta itd.), na Mednarodnem centru hrva\xc5\xa1kih vseu\xc4\x8dili\xc5\xa1\xc4\x8d v Dubrovniku je 1998 imela cikel predavanj s kodikolo\xc5\xa1kimi vsebinami._NEWLINE_V \xc5\xa1tudijskem letu 1993/1994 je bila prodekanica Filozofske fakultete, od jeseni 1996 do jeseni 2000 pa predstojnica oddelka za umetnostno zgodovino. V jeseni 1998 je vodila organizacijo mednarodnega simpozija o Francesco Robba in bene\xc5\xa1ko kiparstvo 18. stoletja._NEWLINE_Nata\xc5\xa1a Golob je avtorica dveh samostojnih razstav: Sti\xc5\xa1ki rokopisi iz 12. stoletja (Ljubljana, Narodna galerija 1994) in Srednjeve\xc5\xa1ki rokopisi iz \xc5\xbdi\xc4\x8dke kartuzije 1160-1560 (Ljubljana, Narodna galerija 2006-2007). Kot soavtorica je sodelovala pri razstavi Biblije na Slovenskem (Ljubljana, Narodna galerija 1996) in razstavi in simpoziju Zapis in podoba: ohranjanje, obnavljanje, o\xc5\xbeivljanje (Ljubljana, Arhiv republike Slovenije 1996). Sodelovala je tudi pri drugih razstavah v Sloveniji in Avstriji._NEWLINE_Od 1995 do 2005 je bila predsednica Kurikularne komisije za umetnostno zgodovino in je vodila pogajanja za ohranitev predmeta v slovenskih srednjih \xc5\xa1olah, vpeljala je Stalno strokovno izpopolnjevanje za u\xc4\x8ditelje umetnostne zgodovine in vodila nastajanje u\xc4\x8dnih na\xc4\x8drtov za vse u\xc4\x8dne na\xc4\x8drte umetnostne zgodovine v srednjih \xc5\xa1olah, od dualnih programov do ob\xc4\x8de in klasi\xc4\x8dne gimnazije ter maturitetnega programa. Vpeljala je tudi umetnostno zgodovino kot obvezni izbirni predmet za zadnjo triado v osnovnem \xc5\xa1olstvu. S tem je povezan tudi nastanek u\xc4\x8dbenika za srednje \xc5\xa1ole in treh u\xc4\x8dbenikov za devetletko._NEWLINE_V prizadevanjih za ozave\xc5\xa1\xc4\x8danje \xc5\xa1ir\xc5\xa1e javnosti o pomenu umetnosti, prepoznavanju umetnostnih spomenikov in varovanju dedi\xc5\xa1\xc4\x8dine je avtorica ve\xc4\x8d scenarijev za televizijske oddaje in dokumentarne filme ter vodi projekt\xc2\xa0\xc2\xbbPogled na\xe2\x80\xa6\xc2\xab\xc2\xa0na Radioteleviziji Slovenija.'